NARIADENIE KOMISIE (ES) č. 504/2009
z 15. júna 2009,
ktorým sa mení a dopĺňa nariadenie (ES) č. 546/2003 o určitých oznámeniach týkajúcich sa uplatňovania nariadení Rady (EHS) č. 2771/75, (EHS) č. 2777/75 a (EHS) č. 2783/75 v sektore vajec a hydinového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 192 v spojení s jeho článkom 4,
so zreteľom na nariadenie Rady (EHS) č. 2783/75 z 29. októbra 1975 o spoločnom systéme obchodovania s ovalbumínom a laktalbumínom (2), a najmä na jeho článok 10,
keďže:
(1)
Nariadením Komisie (ES) č. 546/2003 (3) sa ustanovuje, že členské štáty sú povinné oznámiť Komisii každý štvrtok predajnú cenu, ktorú používajú baliarne na vajcia triedy A od nosníc z klietkových chovov, ktorá je priemerom kategórií L a M. Niektoré členské štáty transponovali smernicu Rady 1999/74/ES z 19. júla 1999 ustanovujúcu minimálne normy na ochranu nosníc (4) tak, že zaviedli na vlastnom území normy týkajúce sa dobrých životných podmienok zvierat, ktoré sú prísnejšie ako minimálne normy stanovené v danej smernici. V dôsledku toho sa v niektorých členských štátoch prestali používať niektoré metódy chovu nosníc. Členské štáty, ktoré na základe uvedených skutočností nemôžu Komisii oznamovať cenu vajec od nosníc z klietkových chovov, by jej mali oznamovať cenu vajec od nosníc z podstielkových chovov.
(2)
V záujme harmonizácie by sa všetky oznámenia súvisiace s cenami v sektore mäsa mali posielať v rovnaký deň v týždni; je teda vhodné, aby sa oznámenia uskutočňovali v stredu.
(3)
Nariadenie (ES) č. 546/2003 by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
V článku 1 nariadenia (ES) č. 546/2003 sa odsek 1 nahrádza takto:
„1. Každú stredu najneskôr o 12.00 hod. (bruselského času) členské štáty oznámia Komisii elektronickou cestou:
a)
predajnú cenu, ktorú používajú baliarne v prípade vajec triedy A od nosníc chovaných v klietkach, ktorá je priemerom kategórií L a M, alebo pokiaľ klietkový chov prestal byť reprezentatívny, predajnú cenu vajec od nosníc z podstielkových chovov, pričom sa uvedie, že predajná cena sa týka vajec od nosníc z podstielkových chovov;
b)
predajnú cenu, ktorú používajú bitúnky, alebo veľkoobchodné ceny zistené na reprezentatívnych trhoch v prípade celých kurčiat triedy A (tzv. kurčatá 65 %) alebo inej obchodnej úpravy celých kurčiat, pokiaľ je táto úprava reprezentatívnejšia.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. júna 2009